Սուրբ Երրորդություն եկեղեցի (Ալաթուման)

Սուրբ Երրորդություն եկեղեցի, Հայ Առաքելական Սուրբ Եկեղեցի, գտնվում է Վրաստանի Ախալքալաքի մունիցիպալիտետում, պատմական Ջավախքի գավառի տարածքում, շրջկենտրոն Ախալքալաքից ուղիղ գծով 20 կմ դեպի հյուսիս, Ալաթումանի հայաբնակ գյուղում, կառուցվել է 19-րդ դարում։

Ալաթումանի Սուրբ Երրորդություն եկեղեցի կառուցվել է 1830-ական թվականներին, քարաշեն բազիլիկ կառույց է։ 1856-1857 թվականներին եկեղեցին վերանորոգվել է, սակայն 1899 թվականի դեկտեմբերի 19-ի երկրաշարժից բավականին վնասվել է, ներկայումս կանգուն վիճակում է։

Եկեղեցին փայտածածք է, ունի մեկ մուտք արևմտյան կողմից, մուտքի ճակատին զանգակաատունն է։ Եկեղեցու լուսամուտները և արևմտյան ճակատը սրբատաշ քարից է, իսկ մնացած կառույցը անմշակ քարերով է կառուցված։ Եկեղեցու չափերն են (15․75 x 9․2) մետր։ 
Եկեղեցու մուտքից վեր կա արձանագրություն․ 1856-1857 թվականների եկեղեցու վերանորոգման մասին։ 

Եկեղեցու հոգևոր կազմը եղել է՝ Գրիգոր քհն․ Տեր-Քերոբյանցը և Բարսեղ քհն․ Տեր-Նիկողոսյանը, ծառայել են մինչև 19-րդ դարի 70-ականները։
Եկեղեցուն կից եղել է նաև ծխական դպրոց, ըստ պահպանված տեղեկությունների դպրոցում սովորել են 30 աշակերտ։

2013 թվականի նոյեմբեր ամսին, ձեռամբ Վիրահայոց թեմի առաջնորդ Գերաշնորհ Տեր Վազգեն եպիսկոպոս Միրզախանյանի և մասնակցությամբ Սամցխե-Ջավախքի և Ծալկայի ընդհանուր առաջնորդական փոխանորդ Տ. Բաբգէն վրդ. Սալբիյանի եկեղեցին վերաօծվել է, և ստացել է Սուրբ Երրորդություն անունը։

Ծանոթագրություններ 

Եկեղեցիներ այբբենական կարգով
Ախալքալաքի շրջանի հայկական առաքելական վանքեր և եկեղեցիներ
19-րդ դարի հայկական վանքեր և եկեղեցիներ